
<סדר היום:>
<הצעת חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז-2017 - בקשה לדיון מחד של ח"כ אלי אלאלוף לפי סעיף 115 לתקנון הכנסת>
<הצעת חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז–2017>
נכחו:

<חברי הוועדה:> 
מירב בן ארי – היו"ר
חברי הכנסת:
עודד פורר
<מוזמנים:> 
	לשכה המשפטית, משרד הבריאות 
	–
	אביטל  אגמון ברקוביץ

	ייעוץ וחקיקה, משרד הכלכלה
	_
	דוד גולדינגר

	יו"ר, הסתדרות הרוקחים בישראל 
	–
	דוד פפו

	יו"ר פורום לביטחון תזונתי, עתידית קופת פנסיה 
	–
	דורית אדלר

	סמנכ"ל, פורום "קהלת" 
	–
	מאיר בוחניק

	יועמ"ש, מרכז שלטון מקומי 
	–
	מרים סלומון

	שדלן/ית
	_
	מתן אלקלעי

	שדלן/ית (פוליסי בע"מ), אינו/ה מייצג/ת לקוחות בדיון זה (לקוחות קבועים נוספים שנושא הישיבה נוגע אליהם באופן ישיר: הסוכנות היהודית ) 
	–
	חניתה חפץ


<ייעוץ משפטי:>
יעל סלנט
<מנהל/ת הוועדה:>
אתי שבתאי
<רישום פרלמנטרי:>
אתי בן-שמחון
<הצעת חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז-2017 - בקשה לדיון מחד של ח"כ אלי אלאלוף לפי סעיף 115 לתקנון הכנסת>
<היו"ר מירב בן ארי:>
שלום לכולם, אני מתכבדת לפתוח את ישיבת ועדת העבודה, הרווחה והבריאות. היום ה-20 למרץ, כ"ב באדר תשע"ז. הנושא: הצעת חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז-2017. ישנה בקשה לדיון מחד של חבר הכנסת אלי אלאלוף לפי סעיף 115 לתקנון הכנסת. 
הצעת חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז–2017 - הצעה זאת מוזגה עם הצעת החוק. 

בבקשה, גברתי היועצת המשפטית. 

<יעל סלנט:>
לאור ההערות שקיבלנו ממשרד הבריאות על זה שבהצעת החוק לא נקבעה תקופת היערכות, מכיוון שלא הייתה בהוראה תחילה, היה ברור שהחוק אמור לחול מידית. משרד הבריאות טען שהוא חייב תקופת היערכות, בפני הייעוץ המשפטי התבקשו ארבעה חודשים.
<עודד פורר (ישראל ביתנו):>
התפשרנו על שלושה. 

<יעל סלנט:>
העמדה היא שלושה חודשים. אני מפנה את תשומת ליבכם לסעיף האחרון בחוק. "תחילתו של חוק זה שלושה חודשים ממועד פרסומו (בסעיף זה - יום התחילה), והוא יחול על החלטות כמשמעותן בסעיף 38א לפקודת הרופאים. סעיף 22א לפקודת רופאי השיניים. בסעיף 6א לפקודת הרוקחים, ובסעיף 12א לחוק הסדרת העיסוק במקצועות הבריאות, כנוסחם בחוק זה, שהתקבלו ביום התחילה ואילך". 
כלומר, כל החלטה שהתקבלה מיום התחילה שהוא עוד שלושה חודשים מיום הפרסום, אפשר יהיה להגיש עליה השגה, ומשרד הבריאות הצטרך להקים את הוועדות מחדש - שלושה חודשים מיום הפרסום. 
דבר נוסף ששמנו לב, הוראה שהיא חשובה והיא נשמטה – כתיבת כהונה של הוועדה. בעצם לא כללנו כאן הוראה שקוצבת את תקופת כהונתם של חברי הכנסת, ולכן הוספנו, זה סעיף קטן (ד) בכל אחד ואחד מהחוקים שאנחנו מתקנים בהתאמה, שחבר ועדת ההשגות יתמנה לתקופה של ארבע שנים, ואפשר לשוב ולמנותו לתקופה נוספת אחת של ארבע שנים. 

אני גם מסבה את תשומת ליבכם, שוב פעם, זה מה שהוחלט פה בוועדה, לזה שבעצם במקצועות הבריאות אנחנו מקימים בעצם ועדה לכל עניין לפי המקצוע שנדון בוועדה. בעצם תוקם ועדה לכל עניין, ובכל ועדה יהיה חבר, נציג ציבור שרלבנטי לאותו תחום עיסוק. אם זה קלינאות תקשורת, אז יהיה קלינאית תקשורת. אם זה דיאטנים, יהיו דיאטנים כנציגי ציבור, הכול יהיה לפי העניין. זה בעצם מה שהוחלט בדיון הקודם, אני רק מסבה את תשומת ליבכם לנוסח. 
בעצם, אנחנו צריכים לאשר את שני הדברים שציינתי – את קציבת תקופת הכהונה לארבע שנים, עם הארכה לארבע שנים נוספות, ואת הוראת התחילה והתחולה שהקראתי. 

<היו"ר מירב בן ארי:>
הערות, חבר הכנסת פורר?

<עודד פורר (ישראל ביתנו):>
לא. חוץ מזה שאני רוצה לברך אתכם. 

<היו"ר מירב בן ארי:>
בסדר, משרד הבריאות. 

<דורית אדלר:>
אני מעמותת הדיאטנים "עתיד". רק לוודא שמנהלת המחלקה לתזונה תוכל להיות בוועדת - - -

<יעל סלנט:>
זו לא שאלה אליי, זו שאלה למשרד הבריאות. 

<דורית אדלר:>
לא, היה על זה דיון.

<יעל סלנט:>
זו לא שאלה אליי. אני לא יודעת אם היא עומדת - - -

<היו"ר מירב בן ארי:>
זה לא בתוך החוק. 

<עודד פורר (ישראל ביתנו):>
תלוי מה הדרגה שלה. 

<דורית אדלר:>
לא, אבל היה עניין בחוק שמי שכפוף – זאת אומרת, היה שם איזה סיפור. 

<היו"ר מירב בן ארי:>
לא משנה, גברתי, ממשרד הבריאות, זו סוגיה, היא לא פתורה בחוק, ולכן את תפתרי את זה מול המשרד. 

<יעל סלנט:>
אנחנו לא יודעים מה דרגתה, בגלל זה אני לא יודעת לענות על השאלה, משרד הבריאות יודע.

<עודד פורר (ישראל ביתנו):>
החוק הוא לא פרסונאלי. 

<דורית אדלר:>
אני לא מדברת על פרסונות, אני מדברת על תפקידים. 

<עודד פורר (ישראל ביתנו):>
אז זה יהיה נקודתי.

<מאיר בוחניק:>
רק לגבי מה זה סעיף 38א?
<היו"ר מירב בן ארי:>
מאיפה אתה?

<מאיר בוחניק:>
פורום "קהלת". אני שואל לגבי הסעיף 38א לפקודת הרופאים. 

<עודד פורר (ישראל ביתנו):>
38א זה סעיף שאנחנו מכניסים פה.  

<היו"ר מירב בן ארי:>
אנחנו עוברים להצבעה. אנחנו קודם כל נאשר את הרביזיה. מי בעד הרביזיה? מי נגד?

הצבעה

בעד – רוב
נגד – אין
הרביזיה אושרה.
<עודד פורר (ישראל ביתנו):>
אני מצביע במקום חברת הכנסת מלינובסקי.  

<היו"ר מירב בן ארי:>
בסדר גמור. 
הרביזיה אושרה. 
אנחנו עכשיו נצביע על כל החוק עם השינויים שהצגנו. 
נצביע על חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז-2017 – עם התיקונים המוצעים. מי בעד? מי נגד? מי נמנע?

הצבעה

בעד – רוב
נגד – אין
הצעת החוק נתקבלה.  

<היו"ר מירב בן ארי:>
ברכות. חבר הכנסת פורר, ברכות. 

תודה רבה לכל המוזמנים. 

הישיבה נעולה. 

<הישיבה ננעלה בשעה 13:55.>

